<classify> KATIBU Tawala wa Mkoa wa Songwe, David Kafulila ametaja vipaumbele vyake katika Mkoa wa Songwe, ili kuendana na kasi ya Serikali ya Awamu ya Tano, inayotaka viongozi na watumishi kusimamia vizuri miradi na kuwatumikia wananchi kwa nguvu zote.Julai 28, mwaka huu, Rais John Magufuli alifanya uteuzi wa wakuu wa mikoa na makatibu tawala mikoa huku Mkoa wa Songwe ukapata Mkuu mpya wa Mkoa, Nicolas Mwangela na katibu tawala Kafulila.Akizungumzia uteuzi wake, alisema Rais ana imani na yeye na anatambua uwezo wake ndio maana amempatia nafasi hiyo ili aweze kuratibu na kusimamia maendeleo na miradi mbalimbali ya mkoa wa Songwe.Ametaja vipaumbele vyake kuwa ni pamoja na rushwa ambapo alieleza kuwa halmashauri nyingi nchini zimetawaliwa kwa kias kikubwa na ubadhirifu wa fedha za umma na kukithiri kwa matukio ya rushwa yanayosababisha kuteseka kutokana na waliopewa mamlaka ya kuwawakilisha kujijali wao wenyewe pasipo kuwakumbuka wananchi.Amesema mkoa huo tayari umezungumza na Taasisi ya Kuzuia na Kupambana na Rushwa Takukuru kuwa vikao vya halmashauri zote za mkoa wa Songwe kuanzia vikao vya madiwani Takukuru watashiriki na kutoa taarifa ya vitendo vya rushwa vitakavyo jitokeza.Alisema ameziagiza halmashauri zote tano kumpelekea idadi ya wazabuni waliofanya nao kazi mwaka wa fedha ulioisha na mikataba yote ya utekelezaji ya mwaka huu wa fedha ambao tayari umeshaanza.Ametaja kipaumbele kingine kuwa ni suala la matumizi mabovu ya fedha, ambapo wamepanga kuongeza mapato kwa kubuni miradi mbalimbali yenye tija lakini wamejipanga kupunguza matumizi mabovu ya ya fedha ambayo yalizoeleka huko nyuma ili kufika malengo yaliyo kusudiwa.Kuhusu kilimo, alisema Mkoa wa Songwe ni ukanda wa kilimo hivyo wamejipanga kuendeleza mikakati iliyoanzishwa toka mwanzo na mkoa kuanzisha viwanda mbali mbali vya uchakataji mazao na kuyaongezea thamani mazao ili yaweze kuwanufaisha wakulima .Amesema, kwa asilimia kubwa ya wananchi wa Songwe wanategemea kilimo hivyo wamejipanga kuandaa mazingira mazuri kwa mkulima ili aweze kunufaika na kilimo tofaut na sasa ambapo bado kilimo hakija mnufaisha.Kwa upande wa sekta ya utalii, amesema utalii ni sekta kubwa ambayo huongoza katika uingizaji wa fedha za kigeni nchini hivyo mkoa wa Songwe utakuwa na mpango wa kuhakikisha unakuza sekta hiyo kwa vivutio mbalimbali.  <topic>: KITAIFA 